A rendkívüli lesz az új normális? – Mit üzen a 2026-os aszály?
Dr. Somfalvi-Tóth Katalin meteorológust, a MATE Növénytermesztési-tudományok Intézetének egyetemi docensét kérdeztük arról, mit jelez a 2026-os aszály, hogyan változik Magyarország éghajlata, és mindez milyen új kihívások elé állítja a mezőgazdaságot. 
Mennyire tekinthető rendkívülinek a 2026-os aszály az elmúlt 100–120 év meteorológiai adatai alapján? 
Az Alföld éghajlata földrajzi fekvéséből adódóan mindig is hajlamos volt az aszályra. Ezt a tájhoz évszázadok óta hozzátartozó szárazságot irodalmi emlékeink is őrzik: Arany János a Toldi kezdő soraiban így ír róla: „Ég a napmelegtől a kopár szík sarja.” A meteorológiai adatok ugyanezt mutatják. Az Alföld középső, hegyvidékektől legtávolabb fekvő részein az átlagos éves csapadékmennyiség valamennyi harmincéves éghajlati normálidőszakban 550 milliméter alatt maradt. A történelmi adatsorokban több kiemelkedő száraz időszak szerepel. Az 1952-es nyár például 1901 óta országos átlagban a legszárazabb volt; az Alföld nagy részén 80 milliméternél, Szeged térségében alig 60 milliméternél kevesebb csapadék hullott. Tartósan száraz évek követték egymást 1992 és 1994 között is, 2011 pedig az országos éves csapadékösszeg alapján a legszárazabb év volt 1901 óta, amikor az országos éves csapadékösszeg 420 mm volt. A HungaroMet Zrt. adatai szerint tehát az aszály történelmileg is az Alföld éghajlatának egyik meghatározó sajátossága. 
A jelenlegi helyzet rendkívüliségét ezért elsősorban az aszály erőssége, mezőgazdasági időzítése, a rendkívül magas hőmérséklettel való együttes megjelenése, valamint a súlyosan aszályos évek rövid időn belüli ismétlődése adja. A 2022 és 2026 közötti időszakban egymáshoz nagyon közel jelentkeztek szélsőséges aszályos periódusok, miközben a talajok regenerálódására rendelkezésre álló idő egyre rövidebbé és bizonytalanabbá vált.
Ennek a sorozatnak az első kiemelkedő éve 2022 volt. Érdekes módon az éves országos csapadékösszeg 497 millimétert tett ki, ami az 1991–2020-as átlag 81%-a volt, így 2022 az éves csapadékrangsorban „csupán” a 17. legszárazabb év lett 1901 óta. Ez jól mutatja, hogy az éves csapadékösszeg önmagában nem fejezi ki megfelelően egy mezőgazdasági aszály súlyosságát. A csapadék jelentős része ugyanis ősszel és decemberben érkezett, amikor a kukorica, a napraforgó és több más növény tenyészidőszaka már véget ért. A nyár folyamán az Alföld jelentős részén mindössze 50–100 milliméter eső hullott, ami a szokásos mennyiség fele vagy harmada volt, miközben a keleti országrész nyári középhőmérséklete 2–3 °C-kal meghaladta a sokéves átlagot (Forrás: www.met.hu)
Egy 1975–2022 közötti, nagy felbontású magyar éghajlati adatbázison végzett tudományos vizsgálat szerint 2022 volt az egyetlen olyan év a vizsgált 48 év során, amikor az Alföld területi átlagában a Pálfai-féle aszályindex elérte a „rendkívül súlyos” kategóriát. Ez a kategória az Alföld területének mintegy 74%-át érintette, miközben az 1975–2022-es időszak átlagában évente mindössze 3% volt a rendkívül súlyos aszállyal érintett terület aránya. A vizsgálat szerint az 1992-es, 2003-as és 2012-es aszály is kiemelkedő volt, a 2022-es esemény azonban ezeket is meghaladta (Kiss és munkatársai, 2025, Online: https://doi.org/10.1007/s00704-025-05510-2).
A 2022-es aszályt augusztus végén és szeptemberben jelentős csapadék követte. Szeptemberben országos átlagban közel 100 milliméter eső hullott, és a hónap végére a mezőgazdasági aszály megszűnt. A talaj egyre mélyebb rétegei is nedvesedni kezdtek. Ezt követően 2023 valóban csapadékos év lett: az országos évi csapadékösszeg 767,3 millimétert ért el, ami az 1991–2020-as átlag 125%-a, egyben a nyolcadik legcsapadékosabb év volt 1901 óta. (www.met.hu).
2024-ben és 2025-ben azonban visszatért az aszály. A 2023-as csapadékos évet követően 2024-ben ismét aszály alakult ki. Az éves csapadékösszeg 517,4 milliméter volt, ami 16%-kal maradt el a sokévi átlagtól. Különösen száraznak bizonyult a nyár: az évszakos csapadékösszeg mindössze 130,1 millimétert, az átlag 64%-át érte el. Júliusban és augusztusban együtt csupán 47,2 milliméter eső hullott. Szeptemberben ugyanakkor az átlagosnál 63%-kal több csapadék érkezett, ami átmenetileg ismét javította a talajok nedvességi állapotát. Az Alföld mélyebb talajrétegeiben azonban továbbra is jelentős vízhiány maradt. A szárazság 2025-ben tovább erősödött. Az éves csapadékösszeg 453,2 milliméter volt, az éghajlati átlag mindössze 74%-a, így 2025 a negyedik legszárazabb év lett 1901 óta. A nyári csapadék 43%-kal, az őszi 18%-kal maradt el a sokévi átlagtól. Júniusban a szokásos csapadékmennyiségnek mindössze 18%-a hullott, ezzel ez lett a legszárazabb június az elmúlt 125 évben. A 2025/2026-os tél további 16%-os csapadékhiánnyal zárult, így 2026 tavaszára már jelentős, több évszakon át felhalmozódó vízhiány alakult ki (ww.met.hu)
Magyarország a Kárpát-medence hegykoszorúval körülvett, medencejellegű térségében sajátos vízháztartási és légköri viszonyokkal rendelkezik, ezért az ország belső, síkvidéki területei különösen érzékenyek a tartós csapadékhiányra és a talaj kiszáradására. Hazánk éghajlata ugyanakkor nem választható le Európa éghajlatáról és annak átalakulásáról. Európa jelenleg a leggyorsabban melegedő kontinens: az 1990-es évek közepe óta évtizedenként mintegy 0,56 °C-kal emelkedett a hőmérséklete, ami több mint kétszerese a globális átlagnak. Az elmúlt évek aszályai is nagytérségű folyamatokat jeleznek: 2022-ben Európa felszíni talajnedvessége az elmúlt ötven év második legalacsonyabb értékére süllyedt, 2025 pedig a 33 éves műholdas adatsor legszárazabb éve lett. A helyzet 2026-ban tovább súlyosbodott, amikor a tavasztól tartó csapadékhiány és az ismétlődő hőhullámok Nyugat- és Közép-Európa nagy részén rendkívüli szárazságot okoztak. Júliusban az Ibériai-félsziget, Franciaország, Németország, Ausztria és Magyarország számos térségében legalább 1979 óta nem mértek ilyen alacsony talajnedvességet, Nyugat-Európa talajai pedig még a 2022-es nagy aszály idején tapasztaltnál is szárazabbak voltak. Angliában és Walesben 190 év mérési adatai alapján ez lett a legszárazabb július; nagy területeken a szokásos csapadék legfeljebb 20%-a, Dél-Angliában mindössze 1,9 milliméter, az átlag mindössze 3%-a hullott. (Forrás: Met Office) A jelentős csapadékhiány augusztusban is fennmaradt Európa nagy részén, miközben a Loire, a Rajna, a Pó és a Duna vízállása rekordalacsony szintre csökkent (Forrás: Joint Research Centre). Mindez arra utal, hogy a magyarországi aszály kialakulásában alapvető szerepet játszanak a tartós, nagy kiterjedésű anticiklonális és blokkoló légköri helyzetek, valamint az egész Európát érintő felmelegedés, ami sajnos jól illeszkedik abba a narratívába, amelyet évtizedekkel ezelőtt már előre jeleztek a globális éghajlati modellek. A társadalom egy részét mégis meglepetésként éri, hogy a korábban főként jövőbeli lehetőségként kezelt folyamatok mára a mindennapi tapasztalat részévé váltak. A változások gyorsasága és súlyossága miatt sokan helyi vagy mesterséges okokban keresik a magyarázatot, miközben az események alapvető hátterét a modellek által régóta jelzett, nagytérségű éghajlati folyamatok adják.
A klímaváltozás hatására hogyan változhat Magyarországon a mezőgazdasági aszályok gyakorisága, időtartama és súlyossága? 
Az aszály már a jelenlegi éghajlaton is rendszeresen visszatérő kockázat Magyarországon. Az elmúlt harminc évből huszonháromban alakult ki valamilyen mértékű aszály, nyolc évben pedig az ország területének legalább 80%-a érintett volt. A jövőben várhatóan tovább nő a csapadék időbeli szélsőségessége. Hosszabb csapadékmentes időszakokat rövid, intenzív záporok és felhőszakadással járó zivatarok szakíthatnak meg. A hirtelen lehulló nagy mennyiségű víz jelentős része lefolyhat a felszínen, különösen tömörödött, növényzettel alig borított vagy erősen kiszáradt talaj esetén. Ilyenkor a csapadék rövid idő alatt akár villámárvizet vagy belvizet okozhat, miközben a mélyebb talajrétegek vízkészlete alig gyarapszik. Így ugyanazon évben, sőt ugyanazon térségben is megjelenhet heves csapadékhoz kapcsolódó elöntés és mezőgazdasági aszály. Az éves csapadékösszeg ilyen körülmények között különösen keveset árul el a növények tényleges vízellátottságáról.
Az Alföldre készült regionális éghajlati projekciók kifejezetten kedvezőtlen változásokat jeleznek. A REMO és ALADIN modellekre épülő vizsgálat szerint 2021–2050 között az Alföld területének 96%-án 10–30%-kal növekedhet az aszályveszély. A század végére, 2071–2100 között a szántóterületek 96%-án már 35–60%-os növekedést valószínűsítettek. Ezek az eredmények azt mutatják, hogy a változás Magyarországon belül is elsősorban a nagy mezőgazdasági termőterületeket érintheti. (Mezősi és munkatársai, 2014, online: https://doi.org/10.1007/s13753-014-0016-3)
A mezőgazdasági aszálykockázatot egyre kevésbé lehet kizárólag a lehullott csapadék mennyiségével jellemezni, mert a felmelegedéssel párhuzamosan növekszik a légkör párologtató ereje is. A melegebb levegő több vízgőzt képes befogadni: a telítési páranyomás egy Celsius-fokos melegedés hatására megközelítőleg 6–7%-kal emelkedik. A relatív páratartalom azt mutatja meg, hogy a levegő az adott hőmérsékleten lehetséges maximális vízgőztartalmának hány százalékát tartalmazza, ezért ugyanaz a relatív páratartalom magasabb hőmérsékleten már nagyobb vízgőzhiányt takar. Ezt fejezi ki a páranyomás-deficit, vagyis a VPD, amely leegyszerűsítve azt mutatja meg, hogy a levegő milyen erősen „húzza ki” a vizet a talajból és a növényekből. Egy egyszerű példával: 30 °C-on és 50%-os relatív páratartalom mellett a páranyomás-deficit körülbelül 2,12 kPa, míg 31 °C-on, változatlanul 50%-os relatív páratartalom mellett már megközelíti a 2,25 kPa-t. A hőmérséklet mindössze egy fokkal emelkedett, a levegő párologtató igénye mégis közel 6%-kal nőtt. Vagyis hiába mutatja mindkét esetben ugyanazt az 50%-os értéket a páratartalom-mérő, 31 °C-on a légkör erősebben vonja el a vizet a növény leveleiből. Ez nem jelenti automatikusan, hogy a növény tényleges párologtatása pontosan 6%-kal nő, mert nagy vízhiány esetén a növény a sztómák zárásával próbálja mérsékelni a vízveszteséget. A sztómazárás ugyanakkor csökkenti a szén-dioxid felvételét, lassítja a fotoszintézist és végső soron termésveszteséghez vezethet. Ezért egy átlagos csapadékú évben is kialakulhat súlyos talaj- és növényélettani vízhiány, ha a csapadék kedvezőtlenül oszlik el, és a csapadékmentes időszak tartósan magas hőmérséklettel, alacsony páratartalommal, erős besugárzással vagy széllel párosul.
Végső következtetésként elmondható, hogy a 2026-os nyárhoz hasonló évek a jövőben fokozatosan veszíthetnek kivételes jellegükből, azaz egyre inkább ilyen irányba tolódik el a „normális” év fogalma. Az egyes évek csapadéka továbbra is erősen változékony marad, időnként csapadékosabb nyarak is előfordulnak majd, tehát nem lehet azt mondani, hogy innentől kezdve csak olyan nyaraink lesznek, mint az idei nyár. A téli talajfeltöltődés elmaradása, a magas kiindulási talajnedvesség-hiány, a hosszú csapadékmentes időszakok és az ismétlődő hőhullámok azonban egyre gyakrabban teremthetnek a 2022-eshez vagy a 2026-oshoz hasonló mezőgazdasági helyzetet. A gazdálkodás új éghajlati feltételei között ezért erősödik az évjárathatás: ugyanaz a termőhely és technológia egyik évben elfogadható termést, a következőben súlyos gazdasági veszteséget eredményezhet. A termésbiztonság érdekében a víz tájban és talajban tartása, a talaj szervesanyag-tartalmának és szerkezetének javítása, a folyamatos talajborítás, a megfelelő fajta- és vetésidő-választás, valamint a táblán belüli különbségek célzott kezelése legalább az átlaghozam növelésével egyenrangú feladattá válik.
A talaj nedvességi állapota és a növényzettel való borítottsága milyen mértékben hat vissza a felszínközeli hőmérsékletre, a páratartalomra és a helyi csapadékképződésre?
A talaj nedvességi állapota és a növényborítottság jelentősen befolyásolja a felszínközeli hőmérsékletet, a levegő páratartalmát, sőt bizonyos légköri helyzetekben még a helyi záporok kialakulásának esélyét is módosíthatják. Nedves talaj és aktívan párologtató növényzet esetén a felszínen rendelkezésre álló energia nagyobb része a víz elpárologtatására fordítódik. Ezt nevezzük látens hőáramnak, amely természetes hűtőrendszerként működik. Hasonló hűtést érzünk, amikor nyáron kilépünk a vízből, és nedves marad a bőrünk: a vízcseppek elpárologtatásához energia szükséges, amely részben a bőrünktől és annak közvetlen környezetétől vonódik el. Ezzel szemben kiszáradt talajon a párolgás a vízhiány miatt erősen korlátozott, ezért több energia melegíti közvetlenül a talajt és a fölötte elhelyezkedő levegőt. A növények közben bezárják a leveleiken található gázcserenyílásokat, vagyis a sztómákat, így a transzspirációs hűtésük is visszaesik. Ennek következménye a magasabb nappali hőmérséklet, az alacsonyabb felszínközeli relatív páratartalom és a növényeket érő nagyobb párologtatási terhelés.
A talajnedvesség hőmérsékleti hatása több Celsius-fokot is elérhet. Európai megfigyelések alapján Dél-, és Közép-Európában, valamint a Balkánon folyt kísérletek szerint 100 milliméteres talajnedvesség-csökkenés átlagosan mintegy 1,6 °C-kal emelte a havi maximum-hőmérsékletet. A száraz és a nedves talajállapot között a húszéves visszatérési idejű hőmérsékleti szélsőségek különbsége 2–4 °C volt. Ez azt jelenti, hogy ugyanaz a nagytérségi meleg légtömeg jóval magasabb felszínközeli hőmérsékletet okozhat egy kiszáradt táj fölött, mint egy megfelelő vízellátottságú területen. (Whan és munkatársai, 2015, online: doi:10.1016/j.wace.2015.05.001.)
A talaj és a légkör közötti visszacsatolás a hőhullámok időtartamát is növelheti. Négy jelentős európai hőhullám – az 1976-os, az 1994-es, a 2003-as és a 2005-ös esemény – modellezése során a talaj–légkör kölcsönhatás a forró napok számának 50–80%-ához járult hozzá. A száraz talaj hatása a napi maximum-hőmérsékletet 2–3 °C-kal, a napi középhőmérsékletet 1,5–2 °C-kal növelte. A folyamat önmagát erősítő körforgássá válhat: a száraz talaj fokozza a felmelegedést, a magasabb hőmérséklet tovább növeli a párolgási igényt, így a talaj és a növényzet még gyorsabban veszít vizet. (Fischer és munkatársai, 2007, online: https://doi.org/10.1029/2006GL029068)
A növényborítottság addig képes mérsékelni ezt a folyamatot, amíg a növények számára rendelkezésre áll elegendő víz. A kiszáradó, ritkuló növényzetű táj energiaháztartása ezért egyre inkább a fedetlen talajéhoz válik hasonlóvá.
A nedvesebb felszín bizonyos nyári időjárási helyzetekben a helyi záporok és zivatarok kialakulását is elősegítheti. Schär és munkatársai számításokat végeztek egy európai modellkísérletben, ahol feltételezték, hogy egy vizsgált térség havi evapotranspirációja száraz talaj mellett 9 milliméter, egy átlagos, közepes vízellátottság mellett 67 milliméter, míg nedves talaj esetén 99 milliméter volt. Ezzel párhuzamosan a lehulló havi csapadékmennyiség 10-ről 20, majd 33 milliméterre emelkedett, azaz a nedves talaj elősegítette a helyi csapadékgócok kialakulását. Ennek oka, hogy a nedves felszín több vízgőzt juttat az alsó légrétegbe, és kedvezőbb környezetet teremthet a már jelen lévő nedvesség kicsapódásához. Ez a kapcsolat időjárási helyzetenként eltérő erősségű, ezért a nedves talaj önmagában még nem garantál csapadékot, csak kedvezőbb feltételek biztosít (Schär és munkatársai, 1999).
A helyi párolgás szerepét ugyanakkor reálisan kell értékelni. A Kárpát-medence fölé áramló vízgőz jelentős része távoli, főként óceáni területekről érkezik. A csapadékzónák útvonalát elsősorban a nagytérségi légköri cirkuláció határozza meg: a futóáramlás hullámzása, a ciklonok és frontok pályája, a mediterrán ciklonok elhelyezkedése, az anticiklonális blokkolás, valamint a különböző térségekből érkező nedvességtranszport. Egy tartós anticiklon leszálló légmozgást idéz elő, feloszlatja a felhőzetet, gátolja a magasra törő zivatarfelhők kialakulását, és akár heteken keresztül is eltérítheti a frontokat a Kárpát-medence térségétől.
A 2026. június végi rendkívüli hőhullám során is ez a folyamat volt megfigyelhető. A nagytérségi alaphelyzetet egy lassan mozgó, Nyugat- és Közép-Európát beborító anticiklon, valamint az Észak-Afrikából származó forró és száraz légtömeg teremtette meg. Az anticiklonban leáramló levegő erős inverziós réteget, a manapság divatos kifejezéssel hőkupolát alakított ki, amely akadályozta a mély konvekciót és a zivatarfelhők kifejlődését. Ehhez helyi erősítő tényezőként társult a már kiszáradt magyarországi felszín, amelyen a napsugárzás energiájának nagyobb része fordítódott közvetlen melegítésre. Június 30-án Szécsényben 42,0 °C-ot mértek, ami 0,1 °C-kal meghaladta az addigi országos abszolút hőmérsékleti rekordot.
Összességében tehát a kiszáradt talaj és a károsodott növényzet erőteljes, önmagát erősítő hőség–aszály visszacsatolást alakíthat ki. A száraz felszín több fokkal emelheti a nappali hőmérsékletet, csökkenti a levegő páratartalmát, fokozza a növények vízterhelését és kedvezőtlenebbé teheti a helyi záporok kialakulásának feltételeit. A csapadékrendszerek pályáját azonban továbbra is a nagytérségi cirkuláció irányítja, a felszín állapota pedig azt befolyásolja, hogy egy adott légköri helyzetben mennyire erősödik fel a hőség, illetve mennyi felhő és csapadék tud helyben kialakulni. (Forrás: www.met.hu)
Hogyan változnak meg, illetve tolódnak el az évszakok, illetve az éghajlati körzetek Magyarországon?
A naptári évszakok kezdete és vége természetesen változatlan marad, a hőmérséklet alapján meghatározott, úgynevezett termikus évszakok hossza azonban már mérhetően átalakult Magyarországon. A közhiedelemmel ellentétben a négy évszak nem fog eltűnni, de éven belüli jelentőségük átalakul. Egy hazai elemzésben a nyár kezdetét a napi középhőmérséklet 17,71 °C fölé emelkedéséhez, a tél kezdetét pedig annak 3,42 °C alá csökkenéséhez kötötték. Az eredmények szerint (1. táblázat) a nyár az elmúlt fél évszázadban körülbelül 50 nappal hosszabb lett. Az 1971–1980-as évtizedben átlagosan június 21-én kezdődött és augusztus 20-án ért véget, így mintegy 61 napig tartott. Látható, hogy milyen szépen követi az iskolaidő végét, illetve a hirhedt évszakváltó hidegfront megérkezését is az állami ünnepen, lezárva ezzel a nyári szezont és előkészülve az iskolai tanévre. A 2011–2019-es időszakban viszont már átlagosan május 29-én elkezdődött a nyár, és egészen szeptember 17-ig, vagyis körülbelül 112 napig tartott. A nyár tehát csaknem három héttel korábban kezdődik, és közel egy hónappal később ér véget, mint az 1970-es években. A nyár egyértelmű nyertese az éghajlatváltozásnak. A tél viszont ennél kisebb mértékben rövidült, azaz nem csak a téli időszak rovására tört utat a nyár. A tél kezdete november vége helyett egyre inkább december elejére tolódott, vége pedig 2011–2019 között átlagosan hét nappal korábban következett be, mint az 1970-es években. A legnagyobb rövidülés az ősznél figyelhető meg: az 1990 előtti évtizedekben átlagosan körülbelül 100 napig tartott, az ezt követő három évtizedben azonban már 85 napnál is rövidebb volt. A tavasz szintén rövidült, elsősorban azért, mert a nyárias hőmérsékletek egyre korábban jelennek meg. Az évszakok átalakulása tehát főként a nyár térhódítását jelenti, amely mind a tavaszból, mind az őszből egyre hosszabb időszakot foglal el. (www.masfelfok.hu, Kis Anna elemzése)

1. táblázat: az évszakhatárok alakulása 1971-1980 és 2011-2019 közötti időszakokban. A nyár másfél hónappal hosszabb most, mint az 1970-es években volt, ami drasztikus változás az ökoszisztémák és az emberi társadalom, ipar és mezőgazdaság számára egyaránt (Forrás: Kiss Anna, 2021, masfelfok.hu)
	Évszak
	1971–1980
	2011–2019
	Időtartam változása

	Tavasz
	február 20. – június 21.
	február 13. – május 29.
	−16 nap

	Nyár
	június 21. – augusztus 20.
	május 29. – szeptember 17.
	+51 nap

	Ősz
	augusztus 20. – november 29.
	szeptember 17. – december 5.
	−22 nap

	Tél
	november 29. – február 20.
	december 5. – február 13.
	−13 nap



Az évszakok hőmérsékleti határainak eltolódásával párhuzamosan Magyarország éghajlati körzetei is mérhetően átalakultak. Ezt különösen jól szemléltetik a HungaroMet Péczely-féle éghajlati térképei, amelyek két egymást követő harmincéves klímanormált, az 1961–1990-es és az 1991–2020-as időszakot hasonlítják össze (1. ábra). A harmincéves átlagok alkalmazása kiszűri az egyes évek szélsőségeit, így a térképeken már az éghajlat tartós változása jelenik meg.
A Péczely-féle osztályozás a vegetációs időszak átlaghőmérséklete és az ariditási index alapján egyszerre jellemzi egy terület hő- és vízellátottságát. Az 1961–1990-es időszakban Magyarország legnagyobb része még a mérsékelten meleg–száraz körzethez tartozott, az 1991–2020-as klímanormálban viszont már a meleg–száraz kategória vált uralkodóvá. A kékes árnyalattal jelölt hűvösebb körzetek nagyrészt eltűntek, és erőteljesen a magasabban fekvő területekre húzódtak vissza. A hűvös–nedves éghajlat összefüggően már csak a Bükk-fennsíkon maradt fenn. A térképek elsősorban a jelentős felmelegedést mutatják, mivel a nedvességi kategóriák kisebb mértékben változtak. A vízellátottság mégis romlik, mert a magasabb hőmérséklet fokozza a párolgást, és egy 1971–2024 közötti elemzés szerint Magyarországon, illetve Délkelet-Európa több országában 25–40%-kal csökkent a nyári csapadék. Mindez a száraz kontinentális jelleg erősödését mutatja, különösen a nyári félévben.
Az évszakok a jövőben sem tűnnek el, a hosszuk és időjárási jellegük azonban tovább változik: a nyár hosszabbá, forróbbá és szárazabbá, a tél rövidebbé és enyhébbé válhat. Magyarország egészére pontatlan lenne a mediterrán éghajlat megnevezés, hiszen ott téli csapadékmaximum és száraz nyár jellemző, nálunk pedig továbbra is késő tavasszal és nyár elején hullik a legtöbb csapadék. A magyarországi nyarak ugyanakkor egyre inkább közelíthetnek a mediterrán nyarakhoz a tartós hőség és a csapadékhiány szempontjából. Hazánk várható éghajlati jövőjét ezért leginkább a forróbb és szárazabb kontinentális klíma írja le, mediterrán jellegű nyári vonásokkal.
[image: ][image: ]
1. ábra: Magyarország éghajlati körzeteinek változása az 1961-1990 és az 1991-2020 időszak között Péczely osztályozása alapján Forrás: www.met.hu
A téli időszakról kevés szó esik, pedig a téli időjárási mintázatok változása is erősen kihat a mezőgazdaságra, illetve a termelékenységre, termésbiztonságra. Milyen változások figyelhetők meg a téli félévben?
A magyarországi telek egyértelműen melegednek. A HungaroMet homogenizált adatai szerint a téli középhőmérséklet 1901–2020 között 1,2 °C-kal, az utóbbi negyven évben, 1981–2020 között pedig 1,9 °C-kal emelkedett; mindkét változás statisztikailag szignifikáns. A 2023/2024-es tél 4,0 °C-os középhőmérsékletével és 3,7 °C-os pozitív anomáliájával a legenyhébb volt 1901 óta, a február középhőmérséklete pedig 7,0 °C-kal haladta meg a sokévi átlagot. A szokásos 63 helyett csak 44 fagyos nap fordult elő, az egész napos fagyot hozó téli napok száma pedig 22 helyett mindössze három volt. A 2025/2026-os tél szintén 1,3 °C-kal volt enyhébb a normálnál, ezzel sorozatban a kilencedik átlagosnál melegebb tél következett be. Csapadékból 96,5 mm hullott, ami a norma 84%-a (16%-os hiányt jelentve), decemberben pedig 70%-os hiány alakult ki. Januárban ugyanakkor az ország nagy részét 15–20 cm-es hó borította, amely mintegy három hétig megmaradt, és természetes hőszigetelésként védte a növényeket a helyenként −20 °C alatti hajnali minimumoktól. (Forrás: www.met.hu)
A hótakaró hosszú távú visszaszorulása a 2025/2026-os télen kialakult havas helyzetek ellenére jól látható. Budapest-Pestszentlőrincen korábban évtizedenként átlagosan mintegy 30 hótakarós nap jutott egy télre, a 2021/2022 és 2024/2025 közötti négy tél átlaga viszont mindössze öt nap volt. A 2025/2026-os havas január megszakította a rendkívüli hóhiányos időszakot, ami jól mutatja, hogy a melegedő éghajlatban is előfordulhatnak komolyabb havas epizódok, gyakoriságuk és tartósságuk azonban csökken. A KLIMADAT-szimulációk egyes modell- és forgatókönyv-kombinációi 2071–2100-ra télen 4–5 °C-os további melegedést, valamint a fagyos napok országos számának akár 78%-os csökkenését jelzik az 1971–2000-es időszakhoz képest. A téli csapadék mennyisége átlagosan növekedhet, egyre nagyobb része érkezhet eső formájában. (Forrás: www.met.hu)
A mezőgazdaság számára kiemelten fontos következmény a téli vízveszteség növekedése is. Korábban a téli félév a talajok, a felszíni vizek és a tavak természetes feltöltődésének legfontosabb időszaka volt, mivel az alacsony hőmérséklet, a nyugalomban lévő növényzet és a gyakori hóborítás erősen korlátozta a párolgást. Napjainkban egyre gyakoribbak az enyhe, hómentes, szeles időszakok, amikor a talajfelszínről és a be nem fagyott vízfelületekről is számottevő párolgás indulhat meg, miközben a korábban fejlődésnek induló növényzet transzspirációja is vizet von el a talajból. Így a téli csapadék egy része már a vegetáció kezdete előtt elpárologhat vagy lefolyhat a területről. A téli félév továbbra is a vízkészletek feltöltésének kulcsidőszaka marad, ennek hatékonyságát azonban egyre inkább meghatározza a csapadék formája és intenzitása, a talajba történő beszivárgás, valamint az, hogy tavaszig mennyi víz marad meg a gyökérzónában. A téli félév legfontosabb agrárkérdése ezért a víz megőrzése lesz: a csapadék növekedése csak akkor jelent előnyt, ha a víz beszivárog és a gyökérzónában marad. Az intenzív téli esők fokozhatják a lefolyást, az eróziót és a tápanyagok kimosódását, a hó csökkenésével pedig gyengül a táj természetes, késleltetett víztározó képessége.
Azonban a változások mezőgazdasági hatásai ennél jóval összetettebbek. Az enyhébb telek csökkenthetik az őszi vetések közvetlen kifagyásának veszélyét és meghosszabbíthatják a növekedési időszakot, a hó nélküli hidegbetörések viszont komoly károkat okozhatnak. A csökkenő hideghatás hosszabb távon ronthatja az őszi gabonák vernalizációját, valamint a gyümölcsfák téli mélynyugalmának megfelelő feloldását. Az enyhe tél előrehozhatja a rügyfakadást és a virágzást, így a növények korábban kerülhetnek fagyérzékeny állapotba, miközben több kártevő és kórokozó élheti túl a telet. 
Köszönjük a beszélgetést!

